இங்கிருந்து 100 கிமீ தள்ளி இருக்கும் அகமத்நகரில்தான் ஔரங்கசீப் 1707- மார்ச் 3-ல் காலமானார். தக்காண பீடபூமியில் அவருக்கு பல விதங்களில் தொல்லை கொடுத்துவந்திருந்த சிவாஜி 1680-திலேயே மரணம் அடைந்திருந்தார். இங்கிருந்த பிஜப்பூர், கோல்கொண்டா சுல்தான்கள், மராட்டியத்தில் இருந்த வேறு சில குட்டிக் கோட்டைகள் ஆகியவற்றைக் கைப்பற்றும்விதமாக நீண்டகாலம் இங்கேயே இருந்தார் ஆலம்கீர். படைவீரர்களும் தளபதிகளும் டெல்லிக்குத் திரும்பிச்செல்லவேண்டும் என்று கோரிக்கை வைத்ததும் அவர் திரும்ப முடிவு செய்தார். அவருடைய மகன்களே தாத்தாக்கள் ஆகி இருந்தார்கள். பேரன்கள் வளர்ந்திருந்தார்கள். யார் முகலாய அரியணை ஏறுவது என்று முடிவாகவில்லை. இறக்கும்போது ராஜ்யத்தை மகன்களுக்குச் சமமாகப் பிரிக்கவேண்டும் என்று எழுதி வைத்திருந்தார் ஒளரங்க சீப். ஆனால் அது நடக்கவில்லை. ஒளரங்கசீப் தன் சகோதரர்களைக் கொன்று ஆட்சியைப் பிடித்ததுபோலவே மீண்டும் நடந்து சாம்ராஜ்யம் வாரிசுரிமைப் போர்களில் சரிந்தது.